การไฟฟ้าทำระบบคนละครึ่งสะดุด
ธนาคารกรุงไทย ยันจ่ายเงินครบทุกบาทให้พ่อค้าแม่ค้าโครงการคนละครึ่ง หลังระบบไฟฟ้าทำระบบสะดุด
4 ธ.ค. 2563

นายผยง ศรีวณิช กรรมการผู้จัดการใหญ่ เปิดเผยว่า ระบบการชำระเงินของโครงการคนละครึ่ง ที่เกิดการสะดุดช่วงเวลาประมาณ 11.00 น. ของวันที่ 4 ธ.ค. 2563 ไม่ได้เป็นปัญหาที่ระบบของโครงการคนละครึ่งโดยตรง แต่เนื่องจากการไฟฟ้ามีการซ่อมบำรุงระบบไฟฟ้าภายนอกโดยไม่ได้แจ้งล่วงหน้าให้ธนาคารรับทราบ ทำธนาคารต้องดึงไฟสำรองมาใช้ จนทำระบบโครงการคนละครึ่งเกิดการสะดุด
ทั้งนี้ ธนาคารกรุงไทยยืนยันว่าจะดูแลไม่ให้ปัญหาเกิดขึ้นอีก และได้ติดตามระบบโครงการคนละครึ่งกลับมาใช้ได้หลังเวลา 11.00 น. ได้ไม่นาน โดยอยากให้พ่อค้าแม่ค้าที่เข้าโครงการไม่ต้องเป็นห่วงว่าจะไม่ได้เงิน เนื่องจากรายการจ่ายชำระเงินที่เกิดขึ้นทั้งหมดอยู่ในระบบหมดแล้ว และจะมีการนำเข้าถุงเงินของร้านค้าได้ทั้งหมดภายในวันที่ 4 ธ.ค. นี้ทั้งหมด
"โดยปกติเหตุการณ์อย่างนี้ไม่ควรเกิดขึ้น การซ่อมระบบไฟฟ้าต้องมีการแจ้งธนาคารล่วงหน้า แต่นี้ไม่มีการแจ้ง ธนาคารยืนยันว่าจะไม่ให้ระบบมีปัญหาอย่างนี้อีก" นายผยง กล่าว